Ole Sohn (SF), 2005-05-10:
Selv om forespørgslen startede med, at ministeren udtrykte irritation, om man kan sige det på den måde, over, at SF hele tiden forsøgte at sætte fokus på – eller i ministerens terminologi rejste kritik af – løntilskudsordningen, mener jeg faktisk, at vi har haft en meget god debat.
Det har ikke rigtig nogen mening, specielt når man taler om det offentlige, at omdanne ordinære stillinger, hvor man kunne udnytte arbejdskraften til at sikre en god, borgernær service til at nedlægge ordinære stillinger og sende folk på dagpenge, som så skal ind i deres egne stillinger i løntilskudsordninger.
Det giver ikke nogen logisk mening.
Derfor er det vigtigt at sætte fokus på hele området.
Jeg forstår, at regeringen sætter undersøgelser i gang, og at forligspartierne, Socialdemokratiet og De Radikale, som dybest set er enige med SF i kritikken, vælger at sige: Vi lader stå til og ser, om der kommer noget fornuftigt ud af de undersøgelser.
Derfor vil jeg gerne her sige, at det for SF er magtpåliggende, at vi får ændret dette meningsløse aktiveringstyranni, at vi får skabt nogle flere ordinære job, og at vi får skabt nogle mere kompetencegivende uddannelser.
Derfor vil vi opfordre de faglige organisationer til at sende os alle de eksempler, der findes i kommunerne, i amterne og for den sags skyld også i staten, hvor man omdanner ordinære job til løntilskudsordninger.
Vi vil også opfordre enkeltpersoner, som har været eller er i situationer, hvor de er blevet afskediget for siden hen at blive ansat igen i deres egne job.
Send eksemplerne til SF, så vil vi hele tiden sørge for at bringe det i fokus både her i Folketingssalen og i den offentlige debat.
På den måde er vi sikre på virkelig at få skabt et grundlag for en ny debat om en fremadrettet arbejdsmarkedspolitik, en fremadrettet og aktiv beskæftigelsespolitik, som har det formål at sørge for, at ledigheden for den enkelte kommer til at vare så kort tid som muligt, og at ledighedsperioden udnyttes til at give den enkelte nye kompetencer, så man kan gå ind i de nye jobstillinger, der kommer, når opsvinget forhåbentlig vender tilbage.
Vi må nemlig erkende, at der bliver færre og færre job til ufaglærte og korttidsuddannede.
Derfor skal vi sikre, dels at de job til ufaglærte og korttidsuddannede, der er, ikke mindst i den offentlige sektor, bliver fastholdt og udbygget, dels at vi hele tiden sørger for løbende at opkvalificere arbejdskraften, så den kan gå ind i de stillinger, der kommer, når opsvinget vender tilbage.
Det er en forpligtelse, vi har som samfund, og SF er grundliggende uenig med den borgerlige regering i dens nedprioritering denne forpligtelse.
Vi vil fra SF's side fastholde fokus på hele området ved at komme med en opfordring til alle faglige organisationer om at sende os de eksempler, der er.
Jo flere eksempler vi får, jo bedre kan vi være med til at påvirke den politiske debat, også gerne fra personer, der selv har oplevet at blive afskediget fra deres job inden for det offentlige for siden hen at vende tilbage i samme job eller et tilsvarende job via en løntilskudsordning.
Det er ikke værdigt over for den enkelte, det er ikke værdigt over for kommunens borgere, og det er ikke værdigt for Folketinget, at vi ikke tager skeen i den anden hånd og sikrer en ordentlig, fremadrettet beskæftigelsespolitik.
Hermed sluttede forhandlingen.